የአፍሪካ ኅብረት የሦስትዮሽ ውይይቱን መመልከት መጀመሩ ለፀጥታው ምክር ቤት እንዲገለጽ ሦስቱ ሀገራት ተግባቡ፡፡
ባሕር ዳር፡ ሰኔ 20/2012 ዓ.ም (አብመድ) የታላቁ የኢትዮጵያ ሕዳሴ ግድብን በተመለከተ የአፍሪካ ኅብረት የመሪዎች ጉባኤ ስብሰባ ትናንት በውኃ ሙሌትና አለቃቅ ደንብ ላይ እየተካሄደ ባለው ድርድር ዙሪያ ምክክር አድርጓል፡፡ስብሰባውን የጠሩት የደቡብ አፍሪካ ፕሬዝዳንትና የኅብረቱ ሊቀ መንበር ሲሪል ራማፎሳ ናቸው፤ በውይይቱ የኅብረቱ ጉባኤ አባል ሀገራት ኬንያ፣ ዴሞክራቲክ ሪፐብሊክ ኮንጎ እና ማሊም ከሦስቱ ተደራዳሪ ሀገራት በተጨማሪ ተሳትፈዋል፡፡ ተሳትፏቸውም ለአፍሪካዊ ችግሮች አፍሪካዊ መፍትሔ ለመፈለግ እንደሚያስችል ተወያዮቹ አስምረውበታል ሲል የጠቅላይ ሚኒስትር ጽሕፈት ቤት አስታውቋል፡፡በግድቡ የውኃ ሙሌትና አስተዳደር ላይ የሚደረገው ድርድር በሚቀጥሉት ሁለት ሳምንታት እንዲጠናቀቅ መስማማት ላይ መደረሱና ኢትዮጵያም በመጪዎቹ ሁለት ሳምንታት ቀሪ የግንባታ ሥራዎችን በማጠናቀቅ የውኃ ሙሌት እንደምትጀምር ሀገራቱ ከስምምነት ለመድረስ መወሰናቸውን ጽሕፈት ቤቱ አስታውቋል፡፡የአፍሪካ ኅብረት ጉዳዩን መመልከት መጀመሩ ለተባበሩት መንግሥታት ድርጅት የፀጥታው ምክር ቤት እንዲገለጽና የአፍሪካ ኅብረት የመሪዎች ጉባኤ ቢሮ አባላት ድርድሩን እንዲደግፉ፤ ኢትዮጵያ፣ ሱዳንና ግብጽ ከቃላት መካረር እና አላስፈላጊ መግለጫዎች እንዲቆጠቡ አቅጣጫ መቀመጡንም የጠቅላይ ሚኒስትር ጽሕፈት ቤት አስታውቋል፡፡